
	1.
	Noteikumu projekts
4.2.3. Valsts kancelejas pārstāvis;
	Iebildums
Lūdzam svītrot noteikumu projekta 4.2.3. apakšpunktu.
Vēršam uzmanību, ka valsts aizsardzības dienesta iesaukšanas kontroles komisijas uzdevums ir kontrolēt un pārskatīt Aizsardzības ministrijas pieņemtos lēmumus, kā arī pieņemt lēmumus par iesaukšanu alternatīvajā dienestā. Savukārt Valsts kancelejas funkcijas un uzdevumi nav saistīti ar administratīvā procesa, reliģisko lietu, cilvēktiesību politikas u.tml. izstrādi un koordinēšanu.  Līdz ar to Valsts kanceleja nevar būt valsts aizsardzības dienesta iesaukšanas kontroles komisijas loceklis.
Tāpat vēršam uzmanību, ka ne Obligātā militārā dienesta likuma (zaudējis spēku 2007. gada 1. janvārī) 26. pantā (kas norādīts likumprojekta sākotnējās ietekmes novērtējuma ziņojumā (anotācijā)), ne likumprojekta "Valsts aizsardzības dienesta likums" (22-TA-2481) redakcijā, kas tika skatīta Valsts sekretāru 2022. gada 15. septembra sēdē, Valsts kanceleja kā komisijas loceklis nav tikusi iekļauta.
Lūdzam arī attiecīgi precizēt likumprojekta sākotnējās ietekmes novērtējuma ziņojumu (anotāciju).
Piedāvātā redakcija
Svītrot noteikuma projekta 4.2.3. apakšpunktu.
	Kristīne Stone (VK)

	2.
	Noteikumu projekts
6. Kontroles komisijas sekretariāta funkciju nodrošina Valsts kanceleja.
	Iebildums
Likumdevējs valsts aizsardzības dienesta iesaukšanas kontroles komisijas izveides nepieciešamību, kā arī tās kompetenci (kontrolēt un pārskatīt Aizsardzības ministrijas pieņemtos lēmumus, kā arī pieņemt lēmumus par iesaukšanu alternatīvajā dienestā) ietvēra Valsts aizsardzības dienesta likuma 5. pantā.
Vienlaikus Valsts aizsardzības dienesta likuma pārejas noteikumu 3. punktā noteikts, ka "šā likuma 4. un 5. panta, 6. panta pirmās daļas un 7. panta izpildei Aizsardzības ministrija veic organizatoriskos pasākumus, kas nepieciešami jaunās funkcijas nodrošināšanai, un ar 2023. gada 1. jūliju papildus esošajām amata vietām ministrijas struktūrā esošo valsts budžeta līdzekļu ietvaros izveido valsts aizsardzības dienesta struktūrvienību." Norādāms, ka tieši Aizsardzības ministrija iesniedza šo priekšlikumu pirms 3.lasījuma.
Tādējādi Valsts aizsardzības dienesta likumā jau ir identificēts, ka, lai nodrošinātu valsts aizsardzības dienesta iesaukšanas kontroles komisijas darbu, Aizsardzības ministrija izveido valsts aizsardzības dienesta struktūrvienību.Ievērojot minēto, valsts aizsardzības dienesta iesaukšanas kontroles komisijas sekretariāta funkcijas jānodrošina Aizsardzības ministrijai, nevis Valsts kancelejai.Lūdzam arī attiecīgi precizēt likumprojekta sākotnējās ietekmes novērtējuma ziņojumu (anotāciju).
Piedāvātā redakcija
6. Kontroles komisijas sekretariāta funkciju nodrošina Aizsardzības ministrija.
	Kristīne Stone (VK)

	3.
	Anotācija (ex-ante)
7. Tiesību akta projekta izpildes nodrošināšana un tās ietekme uz institūcijām 
	Iebildums
Saskaņā ar Ministru kabineta 2021. gada 7. septembra noteikumi Nr. 617 "Tiesību akta projekta sākotnējās ietekmes izvērtēšanas kārtība" 16. punktu sākotnējās ietekmes novērtējuma ziņojumā (anotācijā) norāda administratīvo izmaksu (izmaksas, kas rodas saistībā ar informācijas pieņemšanas, apstrādes vai uzglabāšanas pienākumiem) novērtējumu, ja sabiedrības grupai, kuru veido fiziskās personas, ko ietekmēs projekts, administratīvās izmaksas gada laikā pārsniedz 200 euro, bet sabiedrības grupai, kuru veido juridiskās personas, ko ietekmēs projekts, – 2000 euro. Administratīvo izmaksu novērtējumu valsts un pašvaldību institūcijai aprēķina, sākot no 1 euro.
Tā kā Ministru kabineta noteikumu projekts paredz, ka valsts aizsardzības dienesta iesaukšanas kontroles komisija, ne tikai izskata iesaucamo pieteikumus par alternatīvā dienesta pildīšanu un pieņem lēmumus, bet arī pieprasa informāciju no Valsts aizsardzības dienesta likuma 6. panta otrajā daļā minētajiem reģistriem, informācijas sistēmām un datu bāzēm, kā arī no citas institūcijas vai personas, tai skaitā no iesaucamā, tad nepieciešams noteikumu projekta sākotnējās ietekmes novērtējuma ziņojumā (anotācijā) norādīt administratīvo izmaksu novērtējumu.
Piedāvātā redakcija
-
	Kristīne Stone (VK)

	4.
	Anotācija (ex-ante)
7. Tiesību akta projekta izpildes nodrošināšana un tās ietekme uz institūcijām 
	Iebildums
Lūdzam aizpildīt sākotnējās ietekmes novērtējuma ziņojuma (anotācijas) 7. sadaļu, norādot tās institūcijas, kas nodrošinās komisijas darbu.
Piedāvātā redakcija
-
	Kristīne Stone (VK)



